Elev til sykehus med stikkskader – landet på kniv i tjukkas
Ungdomsskoleeleven på Siggerud skole i Nordre Follo hoppet på en tjukkas i gymtimen mandag. I tjukkasen lå det en kniv som gutten landet på. Operasjonsleder Ronny Samuelsen i Øst politidistrikt opplyser til VG at de fikk melding om hendelsen rundt klokken 11.20. – Meldingen gikk ut på at det hadde vært en hendelse i gymtimen på skolen. En elev hadde fått en kniv i overkroppen, og slik vi tolker det hadde noen plassert denne kniven i en tjukkas som eleven hadde hoppet på, sier Samuelsen. Eleven ble kjørt til Ullevål sykehus med ambulanse. Skadeomfanget er ukjent. Har du opplysninger i saken? Ta kontakt med VG på 2200@vg.no – Vi ser alvorlig på hendelsen. Politiet har vært på stedet og foretatt undersøkelser, og vi vil foreta videre etterforskningsskritt, sier Samuelsen. – Vet dere noe om hvem som plasserte denne kniven? – Vi har ingen mistenkte i saken så lang. Jeg har ikke noe mer informasjon i saken per nå. – Utrolig stygg greie Skolen ligger nord for Ski sentrum og har rundt 430 elever.  Rektor Håkon Tangerud skriver i en SMS til VG at de forholder seg til at dette er en politisak og at de per nå ikke har noen kommentar ut over det. Seksjonsleder for nærpolitiet, Marius Gunnerud, forteller til Østlandets Blad at eleven skal ha fått kniven i ryggen. – Eleven skal ha fått en flenge i ryggen, og det var en del blod på stedet, sier han til lokalavisen. Han vet ikke noe mer om skadeomfanget. – Det er en utrolig stygg greie. Om dette er noen som prøver å ramme noen spesifikt, eller om det er en utrolig lite gjennomtenkt handling, er vanskelig å si. Han sier de har utfordringer på alle skoler, men Siggerud skole skal være en av skolene med «mindre problemer». Far: – Etterspør oppfølging VG har snakket med en foresatt ved trinnet. Vedkommende ønsker ikke å stille opp med navn, men har et barn som deltok i gymtimen. VG kjenner mannens identitet.  Han forteller at barnet hans berettet om dramatiske scener. – Kniven skal ha blitt stukket inn i bunnen i tjukkasen slik at tuppen pekte oppover. Eleven som ble skadet traff kniven med ryggen. Det skal være snakk om en skikkelig kjøkkenkniv, sier den foresatte mannen til VG. Den skadede eleven skal ha blødd så mye at elevene ble bedt om å bidra, forteller han. – Barnet mitt fortalte at elevene måtte hente håndklær. Som foreldre blir vi jo overrasket over å høre dette. Her er det jo ørsmå marginer som kunne gjort dette til en katastrofe. Faren mener det ikke holder å bare pålegge foresatte å følge opp: – Jeg etterspør oppfølging av barna. Dette er jo en traumatisk situasjon for dem. Hva gjør Nordre Follo kommune? «Ble funnet en kniv inne i tjukkasen» Foresatte ble skriftlig orientert om hendelsen klokken 14.04. VG har sett meldingen som ble sendt ut. Der bekrefter skolen at det har skjedd en alvorlig hendelse på ungdomstrinnet. – Ved nærmere undersøkelse ble det funnet en kniv inne i tjukkasen som har forårsaket skadene. Politiet ble tilkalt og har gjort undersøkelser i hallen, samt snakket med klassen som var til stede da hendelsen skjedde, informerer skolen foreldrene. Videre oppfordrer rektor foresatte til å snakke med barna om det som har skjedde.  Kommunedirektør: – Følges opp av skolen Kommunedirektør Øyvind Henriksen i Nordre Follo kommune ønsker heller ikke å kommentere: – Jeg er informert om hendelsen og henviser til politiet, sier Henriksen til VG. – Hvordan vil kommunen følge opp eleven som er skadet og de øvrige elevene som var til stede? – Det må jeg komme tilbake til deg om. Det har vært viktig å ivareta vedkommende som er skadet. Utover det kan jeg ikke si noe akkurat nå. Dette følges opp av skolen, svarer kommunedirektøren. Kommunalsjef Arnfinn Almås i Oppvekst og læring sier til Østlandets Blad at alle elevene som har behov, skal få prate med en helsesykepleier. – Det er først og fremst en politisak, så håndterer vi elevene som var til stede og fikk med seg hendelsen i gymtimen. Det vil være helsesykepleier på skolen fra klokken 08 i morgen, sier han til avisen.
En elev på Siggerud ungdomsskole i Nordre Follo ble knivskadet da han hoppet på en tjukkas i gymtimen mandag. Kniven skal ha stått inne i tjukkasen og skadet eleven i overkroppen. Eleven ble fraktet til Ullevål sykehus, skadeomfanget er ukjent. Politiet etterforsker saken.